**Medailón**

Mgr. art. Adriana Debnárová

(nar. 14. 6. 1989)

absolventka katedry architektonickej tvorby na Vysokej škole výtvarných umení v Bratislave v ateliéri architektúry II pod vedením Mag. arch. Petra Steca, ArtD.

Mgr. art. Adriana Debnárová získala Cenu Slovenskej rektorskej konferencie za umenie 2015 za magisterskú diplomovú prácu *„Architektúra a extrémne podmienky“.* S uvedenou prácou získala aj medzinárodnú cenou Archiprix 2015, ktorá sa  udeľuje každé dva roky v oblasti architektúry, urbánneho dizajnu a krajinnej architektúry za najlepšie diplomovky na svete. Jej práca patrí k tým najzaujímavejším a najinovatívnejším, aké boli za celé obdobie existencie Ceny SRK za umenie hodnotené.

Projekt *„Architektúra a extrémne podmienky“* je reakciou na púštne prostredie, ktoré sa vyznačuje problémami, ako je nedostatok zdrojov surovín a rozširovanie púšte. Ako riešenie ocenená navrhla robota, ktorý využíva materiály a energie dostupné v týchto podmienkach: piesok a slnko. Robot pracuje na báze 3D tlačiarne. Využíva slnečné svetlo koncentrované šošovkou, ktoré je schopné roztaviť piesok a vytvoriť pevný materiál podobný sklu na povrchu piesočných dún. V prvej fáze tak vzniká pevná sieť na povrchu dún, ktorá spomalí až zastaví ďalší pohyb duny. Druhá fáza projektu umožňuje vytvoriť obytné priestory vo vyhĺbených dunách. Takto generované priestory odkazujú priamo na fascinujúcu geometriu pieskových dún bez potreby zásahu cudzej geometrie. Navrhovanie sa tak presúva skôr k dizajnu stavebného procesu a samotného stavebného nástroja. Projekt umožňuje žiť v púštnych oblastiach, kde to predtým nebolo možné.

Ocenenej absolventke sa podarilo úspešne zostrojiť funkčný prototyp stavebného robota aj vzorky pieskového materiálu ním formovaného priame na pieskových dunách v reálnom prostredí a za reálnych podmienok.

Práca Mgr. art. Adriany Debnárovej kreatívne posúva výskum interaktívnych priestorov rozvíjaný v ateliéri na Vysokej škole výtvarných umení v Bratislave. Téma architektúry stavebných strojov testovaná na platforme Arduino má veľkú budúcnosť v stavebníctve, nakoľko dizajn budov a ich priestorov dopĺňa dizajn nástrojov na ich výstavbu s využitím výrazných pokrokov súčasných technológii ako sú 3D tlač a CNC frézovanie.